En 15-årig dreng blev i går aftes truet med en pistollignende genstand kort efter han havde hævet penge i en hæveautomat i Nørresundby

Den 15-årige kom gående ad Vestergade og blev passet op i en gyde. Han blev truet med en pistollignende genstand og tvunget til at udlevere penge, hævekort og mobiltelefon. Gerningsmanden beskrives som mand, over 183 centimer høj, spinkel af bygning og dansktalende. Ved røveriet bar han en grå hættetrøje. I alt mistede den 15-årige 100 kroner. En cirka 50-årig kvinde havde samlet mobiltelefonen og hævekortet op, og hun kørte også den unge mand til Ringholmsvej. Nordjyllands Politi vil gerne i kontakt med kvinden, da hun kan have oplysninger til brug for efterforskningen. Røveriet fandt sted i Vestergade i Nørresundby omkring klokken 17.30. Hvis du har oplysninger i sagen kan du kontakte Nordjyllands Politi på telefon 114.